Folketing
2002-05-30

Jeg kender såmænd godt virkeligheden. Sandheden er jo, at der er beboerrådgivere, som er fremragende til at forebygge, bl.a. at det går helt galt for sindslidende, som bor for sig selv. Der er mange gode eksempler. Men der er altså også eksempler, hvor man kan spørge, om det er lige her, vi skal bruge pengene og på den måde, fordi det måske er mere fritidsorienteret, og fordi det burde være henne i ungdomsklubben eller som hobbyaktivitet, at tingene foregik. Der er forskel fra sted til sted, og derfor mener vi, at det må være lokalt, at man træffer beslutning om, hvorvidt man vil bruge penge på det område. Der er ingen, der forhindrer kommunerne eller Landsbyggefonden i at fortsætte aktiviteterne dér, hvor de er relevante. Det, vi siger, er, at vi synes i og for sig, at pengene fra statens side måske kunne anvendes bedre et andet sted. Det betyder ikke, at alt, hvad der er blevet lavet på det her område, er dårligt.